ત્યાર પછી એણે લૉન્ચ કરી નવી સર્વિસ, ઍરટેલ ઝીરો. કંઈક અંશે આ સર્વિસ આપણા અત્યારના DTH કનેક્શનનાં પૅકેજિસ પ્રકારની છે. જે રીતે DTHમાં ન્યુઝ, મૂવીઝ, મ્યુઝિક, નૉલેજ, ચિલ્ડ્રન, પ્રાદેશિક ભાષા વગેરે પ્રકારની ચૅનલોને અલગ-અલગ પૅકેજિસમાં વહેંચી નાખીને આપણને અલગ-અલગ પૅક ખરીદવાની ફરજ પાડવામાં આવે છે એ જ રીતે ઍરટેલ પ્રેરિત ટેલિકૉમ કંપનીઓનું પ્લાનિંગ પણ એવું હતું કે ઇન્ટરનેટ પરની વેબસાઇટોને પણ અલગ-અલગ ખાનાંમાં વહેંચી નાખવાની. એટલે કે શૉપિંગ, વિડિયો, સોશ્યલ નેટવર્કિંગ વગેરે પ્રકારની વેબસાઇટોનાં અલગ-અલગ પૅક અને તમારે એ પૅક ખરીદવાનાં. એવી પૉપ્યુલર સર્વિસિસને નામ આપવામાં આવ્યું છે ઓવર ધ ટૉપ સર્વિસિસ. એવી સર્વિસિસ સાથે ટેલિકૉમ કંપની પાછલા બારણેથી કૉન્ટ્રૅક્ટ કરી લે (જેમ કે ઍરટેલે ફ્લિપકાર્ટ સાથે કરેલો), એટલે એ વેબસાઇટ તમને ફ્રીમાં મળે (કારણ કે ફ્લિપકાર્ટ ઍરટેલને અમુક મોટી રકમ ચૂકવવાનું હતું), પરંતુ એ જ પ્રકારની બીજી વેબસાઇટ ખોલવી હોય તો તમારે અલગથી પૈસા ચૂકવવાના. એમાંય વધારે સ્પીડ જોઈતી હોય તો ઑર રૂપિયા ખર્ચવાના. એવુંય બને કે એ બીજી વેબસાઇટ એટલીબધી ધીમે લોડ થાય કે અલ્ટિમેટલી તમે કંટાળીને એને ખોલવાનું જ માંડી વાળો અને કંપનીના પૅકેજમાં મળતી સાઇટો પર જ જવા માંડો.